钦定古今图书集成/明伦汇编/官常典/第539卷 > 卫青
## 钦定古今图书集成/明伦汇编/官常典/第539卷 > 卫青

按《明外史》本传：“青字明德，松江华亭人。洪武中，起军
伍，为蓟州卫百户。从燕兵，积功至济南卫指挥使，进
都指挥佥事，莅中都留守司事，改山东备倭。永乐十
八年二月，蒲台妖妇林三妻、唐赛儿作乱，自称佛母，
知成败，得石函中宝书神剑，役鬼神，翦纸作人马相
战斗，徒众数千，据益都卸石棚寨。指挥高凤败殁，其”
党董彦昇、宾鸿等攻下莒、即墨、安丘，安远侯柳升为
总兵官，都指挥刘忠副之，围其寨。贼夜劫营，官军乱，
忠战死，赛儿遁。比明，升始觉，追不及，获贼党刘俊等
及男女百馀人。而贼攻安丘益急，知县张旟、丞马㧑
死战，贼不能下，合莒、即墨众万馀人以攻青。方屯海
上，闻之，率千骑昼夜驰，奄至城下，再战大败之。城中
亦鼓噪出，杀贼二千，生擒四千馀，悉斩之。时城中旦
夕不能支，青救稍迟，城必陷。比贼退，升始至，青迎谒。
升怒其不待己，捽青出。是日，鳌山卫指挥王真亦以
兵百五十人歼贼诸城，贼遂平。而赛儿卒不获。帝赐
书劳青，切责升。尚书吴中等劾升，且言升媢青功。于
是下升狱，而擢青山东都指挥使，真都指挥同知，旟
㧑左右参议，赏赉有差。青还，备倭海上。寻坐事系狱。
宣宗念其功，释之。京师营建繁役及防海卫卒，青以
为言，得番代。英宗立，进都督佥事，寻卒。青有孝行，善
抚士卒，居海上十馀年，海滨人思之，请于朝，立祠以
祀。长子颐袭。